Diari Oficial de la Generalitat Valenciana


Sumari del DOGV 8709, del 02-01-2020 (2019/12243)

RESOLUCIÓ de 26 de novembre de 2019, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 46/19-AIA Carlet.
---------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8709

Data del DOGV
:   02-01-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/12219


Data del document
:   26-11-2019

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Carlet
    * impacte ambiental

RESOLUCIÓ de 26 de novembre de 2019, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 46/19-AIA Carlet. [2019/12350]  
De conformitat amb l'article 47.3 de la Llei 21/2013, de 9 de desembre, d'avaluació ambiental, el qual estableix la publicació en el Boletin Oficial del Estado o en el diari oficial corresponent de l'informe d'impacte ambiental, resolc:  
  
Publicar en el Diari Oficial de la Generalitat Valenciana l'informe d'impacte ambiental corresponent a l'expedient 46/19-AIA Carlet.  
  
«Informe d'impacte ambiental  
Expedient: 46/1766-HMI.  
Títol: Projecte per a planta de tractament i valorització de residus de construcció i demolició a Carlet.  
Òrgan substantiu: Ajuntament (2606/2018) i Direcció General de Qualitat Ambiental i Canvi Climàtic (Residus 2017/254/RNP).  
Promotor: Graveras del Río Magro, SL.  
Localització: parcel·les 43 i 179 del polígon 19 del terme municipal de Carlet (València).  
  
Descripció del projecte  
Graveras del Río Magro, SL promou una activitat de gestió de residus al terme municipal de Carlet (València). La localització prevista inclou les parcel·les 43 i 179 del polígon 19 del municipi (21.989 m² de superfície). La planta de gestió d'RCD ocuparà 5.000 m² amb les edificacions i instal·lacions necessàries per a l'explotació de l'activitat. Ha sol·licitat la llicència ambiental de l'activitat davant l'ajuntament.  
  
La mateixa empresa és titular de sengles drets miners (1039, secció A amb autorització de 25 de setembre de 1975 i 3110, secció C atorgada el 12 de setembre de 2014) per a l'extracció de grava en aquest tram del riu Magre. L'activitat minera es complementa amb una planta de producció de formigó i una planta de tractament d'àrids. Així mateix, disposa d'edificis d'oficines, vestidors i altres serveis auxiliars i subministrament d'energia elèctrica. El proveïment d'aigua es realitza des d'un pou existent (1988IP4711). Les aigües residuals es recullen en una fossa sèptica.  
D'acord amb el pla general, la classificació urbanística és de sòl no urbanitzable. Consta l'emissió de declaració d'interés comunitari (expedient 2010/0062), per Resolució de 21 de maig de 2013, del conseller competent en la matèria. La DIC fa referència a sengles activitats: l'ampliació de l'activitat de pedrera de graves (corresponent amb el dret miner 3110) i la implantació d'una instal·lació per a tractament de residus de construcció i demolició (RCD), que es correspon amb la que és objecte d'aquest expedient.  
L'activitat que es desenvoluparà serà la valorització, classificació i emmagatzematge d'RCD (operació tipus R5, d'acord amb l'Ordre MAM 304/2002). Les instal·lacions han sigut dimensionades per a una capacitat de tractament de 50.000 t/any (240 t/dia) i de 3.000 t d'emmagatzematge de residus (RCD admissibles). S'ha previst la implantació d'una planta fixa de classificació i valorització de RCD, on es realitzarà la classificació mecànica i manual dels residus i la trituració posterior.  
  
El projecte preveu, com a residus admissibles en planta, diversos residus no perillosos, de caràcter inert, d'origen industrial (codis LER dels capítols 01, 03, 10 i 17), com també terra i pedres d'origen municipal (codi LER 200202). No obstant això, l'estudi d'impacte ambiental només fa referència a residus de construcció i demolició (capítol 17). Es portarà el control d'admissió i documental de les entrades en planta.  
Es disposarà d'una platja de descàrrega dels residus, impermeabilitzada i amb sistema de recollida d'aigües brutes i emmagatzematge en bassa de lixiviats. Els RCD, a més de residus petris, inclouen altres fraccions valoritzables com ara paper i cartó, fusta, metalls, plàstics o draps. La classificació es realitzarà per mitjans mecànics (garbell rotatiu i electroimant) i manuals (en una cabina de triatge). Els residus classificats es disposaran en contenidors o directament apilats sobre el terreny, segons la seua naturalesa.  
La valorització dels residus consistirà en la trituració i tamisatge del material petri per a obtindre un material comercialitzable (com ara tot-u), aprofitable com a àrid en la fabricació de formigó en la planta annexa o com a material de rebliment en la restauració dels buits miners de la pedrera.  
Els residus no valoritzables (rebutjos) es lliuraran a gestor autoritzat. Així mateix, qualsevol impropi present en els residus admissibles, en particular, residus perillosos, seran lliurats a gestor.  
El projecte inclou un manual d'explotació que descriu els procediments de gestió dels residus, com també el dimensionament del sistema de drenatge i de la bassa de lixiviats (de 32 m3). L'estudi d'impacte ambiental inclou com a annex documentació descriptiva del pla de restauració de la pedrera.  
  
Tramitació administrativa  
Amb data 10 de juny de 2019 es va rebre de l'Ajuntament de Carlet sol·licitud d'avaluació d'impacte ambiental del projecte de planta de tractament i valorització de residus de construcció i demolició, promogut per Graveras del Río Magro, SL. La sol·licitud adjunta:  
- Projecte.  
- Estudi d'impacte ambiental.  
- Certificat de realització d'informació pública del projecte (BOP i tauler web municipal), i no s'hi han rebut al·legacions.  
  
Consta com a antecedent en aquest òrgan ambiental l'avaluació d'impacte ambiental del projecte d'ampliació de la pedrera de la qual és titular Graveras del Río Magro, SL (expedient 149/7234-PQL). Aquest expedient es va iniciar a instàncies del Servei Territorial d'Indústria i Seguretat Industrial (competent en matèria de mineria), que tramitava l'autorització administrativa d'aquesta ampliació. Es va emetre declaració d'impacte ambiental (DIA) per Resolució de 9 de març de 2009, de la directora general de Gestió del Medi Natural.  
Consta, així mateix, la tramitació de la declaració d'interés comunitari per a l'expedient esmentat d'ampliació de la pedrera, d'acord amb la normativa urbanística vigent en aqueix moment (ROGTU), en la resolució de la qual es va tindre en consideració l'emissió de DIA i el seu contingut (expedient 2010/0062). Es va atorgar la DIC per Resolució de 21 de maig de 2013, del conseller competent en la matèria.  
En 2018, el Servei de Gestió de Residus va formular una consulta en relació amb la necessitat de sotmetre a avaluació d'impacte ambiental el projecte per a l'autorització de la planta de gestió de residus (referència 2017/254/RNP). Mitjançant informe de 25 de juliol de 2018, aquest òrgan ambiental va contestar que el projecte constituïa un supòsit d'avaluació d'impacte ambiental, en no considerar-se que la declaració d'impacte ambiental emesa per a l'ampliació de la pedrera haguera tingut en compte específicament l'activitat proposada (expedient 80/0804-HSF).  
  
Vist l'àmbit en el qual es desenvolupa el projecte i les característiques d'aquest, aquest òrgan disposa d'elements de judici suficients per a continuar el procediment d'avaluació d'impacte ambiental simplificada.  
  
  
Afeccions legals  
La planta de gestió de residus se situa en sòl no urbanitzable, i disposa de DIC per a la instal·lació d'aquesta. No s'observen afeccions que limiten l'ocupació de la parcel·la.  
La Llei 6/2014, de 25 de juliol, regula els instruments d'intervenció administrativa ambiental a la Comunitat Valenciana.  
Les instal·lacions on es desenvoluparan les operacions de tractament de residus queden sotmeses al règim d'autorització establit en la Llei 22/2011, de 28 de juliol, en matèria de residus. D'acord amb el Reial decret 9/2005, de 14 de gener, de desenvolupament de la norma anterior, la recollida, tractament i eliminació de residus, valorització (CNAE-2009 38), és una activitat potencialment contaminadora del sòl. La gestió d'RCD està regulada en el Reial decret 105/2008, d'1 de febrer.  
D'acord amb la Llei 34/2007, de 15 de novembre, i la seua normativa de desenvolupament, la valorització no energètica de residus no perillosos, amb capacitat inferior o igual a 50 tones al dia, constitueix una activitat potencialment contaminadora de l'atmosfera (CAPCA-2010 grup C, codi 09 10 09 03).  
Tot això, sense perjudici de les autoritzacions que calga obtindre d'altres organismes, de conformitat amb la normativa sectorial que siga d'aplicació.  
  
Consideracions ambientals  
Ubicació del projecte  
La planta de gestió de RCD quedarà localitzada en una parcel·la de 5.000 m² delimitada a l'interior de les parcel·les cadastrals 43 i 179 del polígon 19 del terme municipal de Carlet. Al seu torn, aquestes parcel·les queden incloses en un àmbit major, en el qual es desenvolupa l'activitat d'extracció de graves (435.600 m² de la pedrera original i 446.961 m2 per l'ampliació, al terme municipal de Carlet i Catadau). L'activitat de la pedrera data en els seus inicis de 1975 (segons el cadastre miner). A causa del desenvolupament de l'activitat minera i altres activitats associades (tractament d'àrids i planta de formigó), es disposa d'instal·lacions i serveis auxiliars suficients per al funcionament de la planta de gestió d'RCD.  
L'entorn és agrícola. Destaca la presència al costat de la pedrera del llit del riu Magre, únic element amb cert grau de naturalitat en la zona. Aquest tram del riu roman normalment sec, en estar la circulació de les aigües regulada per un dic de contenció, aigües amunt. La planta de valorització d'RCD se situa fora de la zona de domini públic hidràulic i de la zona de servitud del riu Magre. Queda afectada per perillositat geomorfològica; la normativa del PATRICOVA considera aquest tipus de plantes de tractament de residus de construcció i demolició una excepció a la prohibició general (article 18.2).  
  
Les parcel·les associades a l'activitat de gestió de residus no estan incloses en l'àmbit de cap espai natural protegit o espai de la Xarxa Natura 2000 ni dels seus instruments de gestió i planificació. La localització tampoc resulta coincident o pròxima a microreserves de flora o reserves de fauna ni figuren cartografiats hàbitats d'interés comunitari. Els nuclis urbans (de Carlet, Catadau i Alfarp) es localitzen a més d'1,5 km.  
Es dedueix de la documentació aportada que aquestes parcel·les se situen en l'àmbit de la zona 8 de la pedrera (zona de restauració, situada al costat de les naus existents). Consultades les fotografies aèries es pot comprovar que les parcel·les han sigut objecte de restauració mitjançant rebliment. Es tracta, per tant, d'un enclavament d'elevada antropització i la parcel·la no presenta elements naturals que puguen veure's afectats per l'actuació. Tampoc és possible estimar una afecció sobre el patrimoni cultural, en tractar-se d'una parcel·la excavada i posteriorment reblida amb estèrils de pedrera.  
El camí ramader assagador del Molí de Dalt travessa la parcel·la núm. 43 del polígon 19 i va ser objecte de restitució, d'acord amb els antecedents indicats; s'indica que el disseny i execució de la planta i el seu funcionament no afectarà la integritat d'aquest. Aquest camí ramader connecta amb la Canyada Reial de Castella, que discorre pel llit del riu Magre, i no hi ha tampoc afecció sobre aquesta última. El llit del riu Magre està catalogat, en part, com a forests d'utilitat pública; les parcel·les considerades no coincideixen amb terrenys amb aquesta catalogació.  
  
  
Característiques del projecte  
Tal com s'ha indicat, el projecte inclou un ampli ventall de residus entre els admissibles en la planta. No obstant això, d'acord amb la definició de la normativa vigent, residu de construcció i demolició és qualsevol substància o objecte que compleix la definició de residu i es genera en una obra de construcció o demolició (article 2 del Reial decret 105/2008, d'1 de febrer, en concordança amb l'article 3.a de la Llei 22/2011, de 28 de juliol). D'acord amb la Decisió de la Comissió de 18 de desembre de 2014, els residus de la construcció i demolició estan inclosos en el capítol 17 de la llista europea de residus (LER). En aquest informe d'impacte ambiental s'ha tingut en consideració que la planta s'ajustarà a les previsions del Reial decret 105/2008 i, per tant, s'avalua exclusivament la valorització d'aquests residus.  
  
Característiques del potencial impacte  
La recepció dels residus a gestionar preveu en particular el control d'admissió. Expressament s'indica en el projecte que no s'admetran en la planta residus de caràcter perillós (incloent-hi els del capítol 17 del catàleg LER). No obstant això, és possible la presència d'impropis entre els residus admissibles, per la qual cosa la zona de recepció de residus ha de disposar de sòl impermeabilitzat (llosa de formigó) per a evitar la contaminació del sòl per lixiviació i es disposarà una zona coberta amb marquesina metàl·lica i cubeta de retenció per a l'emmagatzematge de residus perillosos. La zona d'emmagatzematge de les fraccions 0-50 mm i 50-400 mm, la de procés i la d'emmagatzematge de residus no valoritzables tindrà també sòl impermeable. La solera impermeable tindrà embornals connectats amb una bassa impermeable d'emmagatzematge de les aigües brutes, que serà buidada de forma periòdica.  
  
Per a evitar l'emissió de pols, tenint en compte el caràcter pulverulent dels residus, es disposaran sistemes d'aspersió d'aigua. Aquests podrien quedar inclosos en l'àmbit del Reial decret 865/2005, de 4 de juliol, pel qual s'estableixen els criteris higienicosanitaris per a la prevenció i control de legionel·losi.  
La planta de gestió d'RCD permetrà l'obtenció de material adequat per a la restauració dels buits miners, d'acord amb el pla de restauració de la pedrera.  
En el moment en què cesse l'activitat, s'ha de restaurar la zona afectada per la planta de gestió de residus, mitjançant la demolició de les edificacions, de les tanques i de la urbanització. Cal indicar que el tràmit de DIC va incloure un estudi d'integració paisatgística que preveia la planta objecte d'aquest expedient.  
Com a mesures de vigilància i seguiment ambiental de la planta es proposen, entre altres mesures, el reg de vials interiors, el manteniment de la xarxa de drenatge, la neteja, la revisió periòdica de la maquinària i la vigilància d'absència d'afecció sobre l'entorn immediat. La vigilància haurà de coordinar-se amb el pla de seguiment del funcionament de la pedrera i les seues instal·lacions auxiliars.  
  
Conclusió  
D'acord amb els criteris de l'annex III de la Llei 21/2013, d'avaluació ambiental, es conclou que el projecte no requereix la realització d'una avaluació d'impacte ambiental ordinària.  
  
Consideracions jurídiques  
La valorització de residus no perillosos que no es desenvolupen a l'interior de la nau del polígon industrial constitueix un cas d'avaluació d'impacte ambiental simplificada, d'acord amb els epígrafs 9.b i 9.e de l'annex II de la Llei 21/2013, de 9 de desembre, en concordança amb l'article 7.1 d'aquesta.  
L'expedient ha seguit el tràmit d'avaluació d'impacte ambiental simplificada, previst en la secció 2.a, capítol 2, del títol II, de la Llei 21/2013.  
El Decret 105/2019, de 5 de juliol, del Consell, pel qual s'estableix l'estructura bàsica de la Presidència i de les conselleries de la Generalitat, atribueix a la Direcció General de Qualitat i Educació Ambiental la competència sobre avaluació d'impacte ambiental de projectes. Mitjançant Resolució de 9 d'agost de 2019, el director general de Qualitat i Educació Ambiental delega la competència d'avaluació d'impacte ambiental de projectes en el director general de Medi Natural i d'Avaluació Ambiental.  
Per tot això, es redacta el següent:  
  
Informe d'impacte ambiental  
  
Primer  
El projecte de planta de valorització d'RCD (LER capítol 17) promoguda per Graveras del Río Magro, SL, a les parcel·les 43 i 179 del polígon 19 del terme municipal de Carlet (València), no tindrà efectes adversos significatius sobre el medi i no es requereix la realització d'una avaluació d'impacte ambiental ordinària, sempre que aquest es desenvolupe en els termes d'aquest informe, del projecte i de l'estudi d'impacte ambiental i, en particular, es considere que:  
1. El desenvolupament de les activitats previstes s'ha d'adequar a l'autorització de l'òrgan autonòmic competent en matèria de residus, en particular, referent a la capacitat de tractament i capacitat d'emmagatzematge. La llista definitiva de residus admissibles quedarà limitada per l'abast de l'autorització esmentada en matèria de gestió de residus. Es podran incloure un altres codis LER que l'òrgan competent considere susceptibles d'autorització, sempre que la seua inclusió no comporte la modificació substancial del projecte avaluat i no responga a casos en els quals, d'acord amb la legislació sectorial vigent, s'exigisca la tramitació d'un procediment d'avaluació ambiental.  
  
2. S'ha de disposar d'una zona degudament impermeabilitzada i ensostrada per a l'emmagatzematge dels residus perillosos generats en la instal·lació, com també els impropis que puguen aparéixer barrejats amb els residus admesos.  
3. En cas que els equips de reg i aspersió previstos per a evitar l'emissió de pols estiguen inclosos en l'àmbit del Reial decret 865/2005, de 4 de juliol, hauran d'aplicar-se els criteris higienicosanitaris per a la prevenció i control de legionel·losi.  
4. S'ha d'incloure en el programa de vigilància i seguiment el control periòdic del nivell d'ompliment de la bassa de lixiviats. Les accions incloses en el programa de vigilància i seguiment ambiental s'hauran de documentar, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia. En tot cas, podrà incorporar-se la vigilància de la planta de gestió d'RCD al programa de vigilància de l'activitat de la pedrera, ja que es localitza a l'interior de l'àmbit d'aquesta.  
5. Qualsevol modificació del projecte serà objecte d'avaluació ambiental, quan constituïsca un cas exigit per la normativa sectorial d'avaluació ambiental vigent en l'àmbit de la Comunitat Valenciana, i s'aplicarà el procediment d'avaluació d'impacte ambiental que, si escau, corresponga.  
6. En cas de quedar la instal·lació fora de servei, s'han de lliurar tots els residus emmagatzemats a gestors autoritzats.  
  
Segon  
Notificar a les persones interessades que contra aquesta resolució, per ser un acte de tràmit, no s'hi pot interposar cap recurs; sense perjudici dels que, si escau, siguen procedents en via administrativa o judicial davant de l'acte, si escau, d'autorització del projecte, d'acord amb el que disposa l'article 47.6 de la Llei 21/2013, de 9 de desembre.  
  
Tercer  
Publicar en el Diari Oficial de la Generalitat Valenciana aquest informe d'impacte ambiental, d'acord amb el que disposa l'article 47.3 de la Llei 21/2013, de 9 de desembre.  
  
Quart  
L'informe d'impacte ambiental perdrà la seua vigència i cessarà en la producció dels efectes que li són propis si una vegada publicat en el Diari Oficial de la Generalitat Valenciana no s'haguera autoritzat el projecte en el termini màxim de quatre anys, d'acord amb el que disposa l'article 47.4 de la Llei 21/2013, de 9 de desembre.  
  
  
València, 7 de novembre de 2019.- El director general de Medi Natural i d'Avaluació Ambiental: Francisco Javier Quesada Ferre. [Per delegació del director general de Qualitat i Educació Ambiental, segons la Resolució de 9 d'agost de 2019 (DOGV núm. 8614, de 16 d'agost de 2019).]»  
  
València, 26 de novembre de 2019.- El director general de Medi Natural i d'Avaluació Ambiental: Francisco Javier Quesada Ferre. [Per delegació del director general de Qualitat i Educació Ambiental, segons la Resolució de 9 d'agost de 2019 (DOGV núm. 8614, de 16 d'agost de 2019).]